Hulløy Bodø

Hulløy Bodø, også kalt FC Hulløy er en norsk futsal- og fotballklubb fra Bodø, som hadde sitt utspring i Tysfjord. Futsallaget spiller i Eliteserien i futsal. Klubben har per 2022 også et fotballag i 5. divisjon.

Historie 
FC Hulløy startet som et vennelag tilbake i 2004, med en ide om å forene Kjøpsvik og Drag gjennom idrettsaktivitet. Laget hadde spillere fra Lofoten/Hålogaland, Salten og innslag fra Troms. Laget deltok i ulike futsalturneringer rundt om i Nord-Norge. I 2010 ble det funnet ut at det var ønske om å satse som futsalklubb, dette året ble laget også registrert som klubb hos NFF og ble offisielt stiftet. I starten var det enighet om at de sportslige resultatene var viktigere enn klubbens grunntanke. Laget holdt til i Tysfjord i utgangspunktet, men i 2010 ble all aktivitet flyttet til Bodø, hvor klubben holder til i dag. I 2010 gikk også Arne Skoglund og Joachim Kildal inn i klubben, dette medførte en økt sportslig satsing. 

Hulløy hadde et fotballag på herresiden og holdt til i 4.divisjon, men da satsningen på futsal tiltok ble fotballaget lagt ned, deres siste sesong var også deres beste i 4.divisjon i 2014. Laget satset nå for fullt på futsal, 2012/2013 var det første året med seriespill i Nordland og laget ble Nordlands første kretsmester. Laget vant 1.divisjon avdeling Salten i 2014/15, men klarte ikke å rykke opp i kvalifiseringen.  

Før 2015/16-sesongen forsterket laget ytterligere. Blant annet med landslagskeeper Kenneth Rakvaag, som ble lagets mest profilerte spiller. Den norske landslagskeeperen med over 50 landskamper ble forøvrig også lagets spillende trener. Laget ble også forsterket av portugisiske proffspillere. Også denne sesongen vant laget 1. divisjonsavdelingen sin, og de røk i utgangspunktet også i kvalifiseringen denne sesongen. Men etter at Hulløy og Utleira oppdaget at Klemetsrud hadde benyttet spillere under falsk navn ble det levert protest. Protesten ble tatt til etterfølge, og Klemetsrud sine kamper ble strøket. Dermed ble det spilt en avgjørende omkamp mellom Hulløy og Utleira om opprykket. Hulløy vant kampen 5–2, og rykket dermed opp til Eliteserien. 

Før sin første sesong i Eliteserien i 2016/17-sesongen ble laget vesentlig forsterket med ikke mindre enn fire landslagsspillere. Hulløy endte på 8.-plass i sin første sesong i Eliteserien, etterfulgt av 6.-plass to år på rad i 2017/18 og 2018/19. I klubbens tiårsjubileum tok laget steget opp i medaljekampen, og det ble en historisk sølvmedalje i 2019/20. 

2021/22-sesongen ble et drama til siste spark på ballen. Før siste serierunde var Hulløy ett av fire lag som kunne ta seriegull, kun to poeng skilte de fire lagene i toppen av tabellen. Hulløy ville bli seriemester om de slo Vesterålen samtidig som Sjarmtrollan ikke slo KFUM. Om Sjarmtrollan slo KFUM og Hulløy slo Vesterålen ville målforskjellen avgjøre hvem som tar gull og sølv. Vesterålen var det eneste laget som hadde alt i egne hender, og ville bli seriemester med seier mot Hulløy. Hulløy tapte den siste kampen hjemme mot Vesterålen som dermed vant seriegullet. 

I 2022 startet klubben igjen opp fotballag i 5. divisjon avd. Salten, med ambisjon om opprykk.

Arne Skoglund 
Skoglund er styreleder, markedsansvarlig og ildsjel i FC Hulløy. Han er i utgangspunktet en alt muligmann i Hulløy. Arne tar ansvar for det meste og er en viktig ressursperson i og rundt klubben. Han er født og oppvokst i Bodø, og har vært engasjert i klubben siden oppstarten.

Meritter 
2006: Vinner allehelgona Cup Gällivare	 

2007: Vinner av Romjulsturneringa i Bodø (5-a-side), Vinner allehelgona Cup Gällivare	 

2008: Vinner allehelgona Cup Gällivare	 

2009: Vinner av Baron Cup	 

2011: Vinner av 5 divisjon Salten (Fotball)	 

2012: Vinner av Baron Cup ( 5-a-side)	 

2013: Vinner av Romjulsturneringen Bodø	 

2013: Vinnere av Larvik Open	 

2014: Vinnere av Romjulsturneringen i Bodø	 

2014: Vinnere av 1 div Futsal Nordland avd Salten	 

2015: Vinnere av 1 div Futsal Nordland avd Salten	 

2015: Nr 2 i Nord Norsk Kvalik til Eliteserien i Futsal 

2016: 2015: Vinnere av 1 div Futsal Nordland avd Salten 

2016: Nr 1 Nord Norsk Kvalik

2019/2020: Sølv Eliteserien Futsal

2022: Vinner 5. div avdeling Salten. Kretsmester 5. div avd Salten/Helgeland.

Hjemmebane 
Laget har variert litt i hvilken hall de har brukt som arena for kamper. Bodø spektrum har ofte blitt brukt, også i Mørkvedhallen er det blitt spilt kamper.

4. divisjonslaget i fotball har Asmyra Kuntgress som hjemmebane.

Hulløy cup 
Hulløy Cup ble arrangert for første gang tilbake i 2010, det første året var det totalt 27 lag med. Årene etter har turneringen vokst, og lag og spillere fra hele Norge har deltatt. Hulløy cup er Nord-Norges største futsalcup, og i 2015 var det totalt 50 lag påmeldt. Mange profiler (Ibba, Stian Nikodemussen, Kenneth Rakvaag mm.) har vært innom cupen, både landslagsspillere og eliteseriespillere har deltatt i turneringen. Cupen er i regi av futsallaget Hulløy og blir som regel arrangert hvert år en helg i november.

Referanser 

Futsallag i Norge